Na temelju Opće uredbe o zaštiti podataka (EU) 2016/679 i članka 47. Statuta Srednje strukovne škole Marko Babić, na prijedlog ravnatelja Rudolfa Tomića, dipl.oec., Školski odbor je na 13. sjednici, održanoj dana 17. svibnja 2022. godine donio:

**PRAVILNIK**

**O OBRADI I ZAŠTITI OSOBNIH PODATAKA**

**I.OPĆE ODREDBE**

Članak 1.

U postupku obrade osobnih podataka i zaštite pojedinaca u pogledu obrade osobnih podataka i pravila povezana sa slobodnim kretanjem osobnih podataka Srednja strukovna škola Marko Babić (u daljnjem tekstu: Škola) obveznik je primjene Opće uredbe o zaštiti podataka (EU) 2016/679 (dalje u tekstu: Opća uredba).

Članak 2.

Sukladno čl. 4. toč. 7. Opće uredbe Škola je voditelj obrade osobnih podataka koja određuje svrhu i sredstva obrade osobnih podataka u skladu s nacionalnim zakonodavstvom i pravom EU.

Članak 3.

U skladu sa Općom uredbom pojedini izrazi u ovom Pravilniku imaju sljedeće značenje:

* **osobni podatak** - označava sve podatke koji se odnose na pojedinca čiji je identitet utvrđen ili se može utvrditi (ispitanik); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca,
* **obrada** - znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje,
* **sustav pohrane** - znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi,
* **voditelj obrade** - znači fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice,
* **primatelj -** znači fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana,
* **treća strana** - znači fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade,
* **privola ispitanika** - znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose,
* **povreda osobnih podataka** - znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani,
* **pseudonimizacija** - znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi.

Članak 4.

Predmet ovog Pravilnika je

- raspolaganje osobnim podacima radnika

- mogućnost razmjene osobnih podataka radnika s trećim stranama.

Pravilnik je skup poslovnih i sigurnosnih ciljeva zaštite osobnih podataka radnika Škole kako bi briga o poslovnoj sigurnosti dostigla željenu razinu te funkcionalnu odgovornost zaštite podataka da bi se postigao zadovoljavajući nivo propisan Uredbom.

Pravilnik je namijenjen:

- svim radnicima,

- vanjskim suradnicima

- trećim stranama (poslovni partneri, radnici ustupljeni putem ugovora o djelu, radnici ustupljeni preko agencije za privremeno zapošljavanje, itd.)

Osobne podatke fizičkih osoba Škola obrađuje

- zakonito,

- pošteno i

- transparentno.

Obrađuju se samo primjereni i relevantni osobni podaci i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama. Osobne podatke koje Škole obrađuje su točni te se po potrebi ažuriraju. Osobni podaci koji nisu točni bez odlaganja se brišu ili ispravljaju. Škola osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera. Škola osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja, ali samo ako će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

**II.OBRADA OSOBNIH PODATAKA**

Članak 5.

Škola osobne podatke obrađuje samo i u onoj mjeri ako je ispunjen jedan od sljedećih uvjeta:

* da je ispitanik dao privolu za obradu svojih osobnih podataka u jednu ili više posebnih svrha
* da je obrada nužna za izvršavanje ugovora u kojem je ispitanik stranka
* da je obrada nužna radi poštovanja pravnih obveza Škole
* da je obrada nužna kako bi se zaštitili ključni interesi ispitanika ili druge fizičke osobe
* da je obrada nužna za izvršavanje zadaće od javnog interesa ili pri izvršavanju javnih ovlasti Škole
* da je obrada nužna za potrebe legitimnih interesa Škole ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

Članak 6.

Privola kojom ispitanik Školi daje pristanak za obradu osobnih podataka koji se na njega odnose jest dobrovoljna, u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

Ukoliko se radi o obradi osobnih podataka djeteta ispod dobne granice od 16 godina, privolu daje nositelj roditeljske odgovornosti nad djetetom - roditelj ili zakonski skrbnik djeteta.

Članak 7.

U postupku obrade osobnih podataka Škola na odgovarajući način (pisano ili izravno usmeno) ispitaniku pruža sve informacije vezano uz obradu njegovih osobnih podataka, a osobito

- o svrsi obrade podataka,

- pravnoj osnovi za obradu podataka,

- legitimnim interesima Škole,

- namjeri predaje osobnih podataka trećim osobama,

- razdoblju u kojem će osobni podaci biti pohranjeni,

- o postojanju prava ispitanika na pristup osobnim podacima

- na ispravak ili brisanje osobnih podataka i ograničavanje obrade, prava na ulaganje prigovora i dr.

**III.PRAVA ISPITANIKA**

Članak 8.

Škola jamči djelatnicima ostvarivanje svih Uredbom zajamčenih prava

Omogućen je:

- pristup osobnim podacima

- ispravak osobnih podataka

- brisanje osobnih podataka

- ograničenje obrade podataka

Ovo pravo moguće je ostvarivati u sljedećim slučajevima:

• ako radnik osporava točnost osobnih podataka za vrijeme provjere točnosti podataka

• ako je po mišljenju radnika, obrada nezakonita i protivi se brisanju te umjesto toga traži ograničenje uporabe njegovih osobnih podataka

• ako nam podaci više nisu potrebni za predviđene svrhe, ali su radniku još potrebni radi postavljanja, ostvarivanja ili obrane pravnih zahtjeva

• ako je uložen prigovor na obradu temeljem izrade profila.

- prijenos osobnih podataka

- prigovor na obradu osobnih podataka

- pravo na pritužbu nadzornom tijelu

Članak 9.

Škola će odmah, a najkasnije u roku od mjesec dana (30 dana) od dana podnošenja zahtjeva ispitanika ili njegovog zakonskog zastupnika ili punomoćnika:

* informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovu izvoru
* dostaviti ispitaniku ispis osobnih podataka sadržanih u sustavu pohrane koji se na njega odnose
* ispraviti netočne podatke ili podatke dopuniti
* provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji.

Rok iz st. 1. ovog članka može se prema potrebi produljiti za dodatna dva mjeseca (60 dana), uzimajući u obzir složenost i broj zahtjeva. Škola obavješćuje ispitanika o svakom takvom produljenju u roku od mjesec dana od zaprimanja zahtjeva, zajedno s razlozima odgađanja.

Ako je zahtjev ispitanika podnesen elektroničkim putem, Škola informaciju pruža elektroničkim putem ako je to moguće, osim ako ispitanik zatraži drugačije.

O razlozima odbijanja zahtjeva ispitanika iz st. 1. ovog članka. Škola će bez odgađanja, a najkasnije jedan mjesec od primitka zahtjeva, izvijestiti ispitanika o razlozima odbijanja zahtjeva.

Članak 10.

Škola informacije pružene u skladu s čl. 8. pruža bez naknade. Iznimno, ako su zahtjevi ispitanika očito neutemeljeni ili pretjerani Škola će naplatiti razumnu naknadu uzimajući u obzir administrativne troškove pružanja informacija ili obavijesti.

Članak 11.

Ispitanik koji smatra da je Škola povrijedila neko njegovo pravo zajamčeno Općom uredbom ima pravo podnijeti zahtjev za utvrđivanje povrede prava nadležnom tijelu. Nadzorno tijelo u Republici Hrvatskoj - Agencija za zaštitu osobnih podataka – AZOP.

**IV.SUSTAV POHRANE**

Članak 12.

Škola prikuplja i obrađuje sljedeće vrste osobnih podataka:

* osobni podaci zaposlenika Škole / kadrovska evidencija radnika
* obračun plaća i ostalih primanja radnika te suradnika
* razmjena podataka s Ministarstvima Republike Hrvatske u svrhu evidencije statusa zaposlenja radnika (mirovinski sustav, porezni sustav, zdravstveni sustav i sl.)
* vođenje putnih naloga
* osobni podaci o redovitim učenicima
* osobni podaci o članovima Školskog odbora
* osobni podaci o roditeljima
* osobni podaci o kandidatima koji sudjeluju u natječajnom postupku za zasnivanje radnog odnosa
* osobni podaci vanjskih suradnika
* ostali osobni podaci koji su opisani u evidenciji aktivnosti obrade.

Članak 13.

Za osobne podatke navedene u članku 11. ovog članka Škola vodi evidenciju aktivnosti obrade koja se nalazi u prilogu ovog Pravilnika i smatra se njezinim sastavnim dijelom.

Evidencija aktivnosti obrade sadrži najmanje sljedeće podatke:

* ime i kontaktne podatke Škole, ravnatelja Škole i službenika za zaštitu podataka
* svrhu obrade
* opis kategorija ispitanika i kategorija osobnih podataka;
* kategorije primatelja kojima su osobni podaci otkriveni ili će im biti otkriveni
* predviđene rokove za brisanje različitih kategorija podataka
* opći opis tehničkih i organizacijskih sigurnosnih mjera za zaštitu podataka.

Članak 14.

Ravnatelj Škole donosi odluku o osobama zaduženim za obradu i zaštitu osobnih podataka iz čl. 11. ovog Pravilnika.

**V.SLUŽBENIK ZA ZAŠTITU PODATAKA**

Članak 15.

Škola imenuje službenika za zaštitu podataka. Službenik za zaštitu podataka ima odgovarajuću stručnu spremu, a imenuje se iz redova zaposlenika Škole.

Službenik za zaštitu osobnih podataka je

**Ivana Tustonić, mag. iur.**

**e-mail: tajnistvo@ss-markobabic-vu.skole.hr**

**Tel: (032) 424-985**

**Mob: (091) 11-00-631**

Kontakt podaci službenika za zaštitu podataka dostupni su na web stranicama Škole. Službenik za zaštitu podataka obavlja poslove informiranja i savjetovanja odgovornih osoba Škole i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omoguće prava ispitanika te surađuje s nadzornim tijelom.Službenik za zaštitu podataka dužan je čuvati povjerljivost svih informacija koje sazna u obavljanju svoje dužnosti.

**VI.MJERE ZA ZAŠTITU OSOBNIH PODATAKA**

Članak 16.

Da bi se izbjegao neovlašteni pristup osobnim podacima, podaci u pisanom obliku čuvaju se u registratorima, u zaključanim ormarima, a podaci u računalu zaštićuju se dodjeljivanjem korisničkog imena i lozinke koja je poznata samo zaposlenicima zaduženim za obradu podataka, te se radi daljnje sigurnosti i tajnosti pohranjuju na prenosive memorije.

Članak 17.

Škola će po potrebi, a posebice prilikom objave podataka koji bi se mogli pripisati određenom ispitaniku provoditi pseudonimizaciju kao jednu od tehničkih mjera zaštite osobnih podataka.

Članak 18.

Osobe zadužene za obradu osobnih podataka odgovorne su za zaštitu osobnih podataka od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe,

**VII. SVRHA I SADRŽAJ IZJAVE O ZAŠTITI PODATAKA RADNIKA**

Članak 19.

U Izjavi o zaštiti podataka radnika (dalje: izjava) Škola upoznaje radnike o prikupljanju i obradi podataka radnika. Sadržaj Izjave je uvijek dostupan na uvid radnicima te se smatra pravno valjanim aneksom osnovnom ugovoru o radu za interne svrhe te dostavu dokumentacije trećim stranama u zakonom definirane svrhe. Dokument je datiran te sadrži puni naziv Voditelja obrade u sljedećem formatu:

**SREDNJA STRUKOVNA**

**ŠKOLA MARKO BABIĆ**

**DOMOVINSKOG RATA 58, VUKOVAR**

Izjava o zaštiti osobnih podataka za zaposlenike

Općom uredbom o zaštiti podataka 2016/679 EU (dalje: “Uredba”) propisane su mjere, obaveze, uloge, prava, svrhe, rokovi čuvanja te preporuke zaštite osobnih i pseudo podataka kojih se pridržavamo. Obrada osobnih podataka navedenih u tablici je nužna za zaključenje ugovornog odnosa i/ili ispunjenje naših obaveza iz zaključenog ugovora.

|  |  |
| --- | --- |
| **Kategorije osobnih podataka** | **OPIS** |
| Identifikacijski podaci | ime, prezime, podaci s osobne iskaznice ili isprave |
| Kontakt podaci | e-mail, telefon, mobitel |
| Podaci za isplatu plaće | broj transakcijskog računa, OIB |
| Knjigovodstveni podaci | podaci sukladnoračunovodstvenim propisima |
| Podaci profesionalnih okolnosti | zanimanje, staž, odgovornosti, radne dozvole, sl. |
| Radno iskustvo | CV, radno iskustvo, radno vrijeme, reference |
| Dokaz o identitetu | preslika osobne iskaznice |
| Dokaz o upravljanju kategorijama vozila | preslika vozačke dozvole |
| Školovanja i certifikati | preslike svjedodžbe i/ili diplome, certifikata, itd. |
| Podaci o dodatnim zakonski relevantnim okolnostima | podaci o djeci, podaci o eventualnoj invalidnosti, podaci o statusu hrv. branitelja |
| Podaci o prisutnosti na radnom mjestu | Evidencija prisutnosti na radu |

Svrha prikupljanja i obrade podataka se tiče uspostave suradničkog odnosa te isplate plaće sukladno ugovoru. Rokovi čuvanja podataka su do trenutka prestanka važenja ugovora ili su definirani Zakonom o PDV-u, Zakonom o sprječavanja pranja novca i financiranja terorizma te računovodstvenim obavezama vođenja evidencije zaposlenika i drugim zakonima vezanim za okvir naše djelatnosti. Prava su ostvariva kontaktom službenika za zaštitu podataka Škole na mail adresi: tajnistvo@ss-markobabic-vu.skole.hr te je moguće brisati, izmjenjivati, tražiti ograničenje obrade, izdati prigovor nadzornom tijelu, prenijeti podatke, itd. Sva prava su ostvariva na kategorije osobnih podataka koje nisu predmet rokova čuvanja koje propisuju relevantni zakonski okviri.

Izjavljujem kako sam datuma \_\_\_\_\_\_\_\_\_\_\_\_\_\_\_\_\_\_\_\_upoznat/upoznata o sadržaju politike privatnosti Srednje strukovne škole Marko Babić, te o svim kategorijama osobnih podataka koje se ovim putem od mene prikuplja.

IME I PREZIME ISPITANIKA: POTPIS

**VIII. UZROCI I DEFINICIJE POTENCIJALNE KRIZE ZAŠTITE OSOBNIH PODATAKA**

Članak 20.

* Viša sila - prirodne katastrofe: poplave, potresi, nesreće.
* Kaznena djela: Provale, krađe, razbojništva, prijevare i zloupotrebe, korupcija, terorizam, vandalizam i sl.
* Tehnički kvarovi i/ili problemi: Nepravilnosti u radu sustava koji mogu imati štetne posljedice po sustav zaštite podataka.
* Organizacijske pogreške: Neodgovarajuća dimenzija zaštite podataka u kontekstu krivog donošenja odluka o razmjeni podataka.
* Ljudski faktor: Nepropisno ponašanje zbog nepažnje, neodgovarajuće edukacije ili nepoštovanja obaveza proizašlih iz ugovora o radu.

Članak 21.

Rizici se procjenjuju s obzirom na Procjenu učinka na zaštitu podataka. Zaključak Procjene se smatra pravno valjanim aneksom ovom dokumentu. U okviru Procjene definiraju se ozbiljnosti prijetnji prema vjerojatnostima ostvarivanja istih. Sukladno Procjeni moguće je dodatno provesti i kvalitativnu analizu ispitivanjem mišljenja radnika, ako postoji povećani broj radnih uloga.

**IX. UPRAVLJANJE INCIDENTIMA POVEZANIMA S POVREDOM OSOBNIH PODATAKA**

Članak 22.

Nakon detekcije i/ili za vrijeme sigurnosnog incidenta, radnik koji uoči sigurnosni propust ili incident dužan je, u što je moguće kraćem roku, obavijestiti službenika za zaštitu podataka Škole o postojanju sigurnosne prijetnje zaštite podataka. U samoj prijavi nužno je identificirati što više korisnih informacija kako bi se što prije spriječio rizik gubitka i/ili otuđenja podataka i svaki daljnji neovlašteni pristup podacima.

Članak 23.

Povreda osobnih podataka znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

Službenik nakon obavijesti poduzima daljnje korake sukladno Uredbi. Ovisno o tipu podataka i veličini povrede, postoji mogućnost obveze prijave slučaja AZOP-u unutar 72 sata, zbog čega je ključna prijava radnika u što je moguće kraćem roku.

**X. ZAVRŠNE ODREDBE**

Članak 24.

Ovaj Pravilnik stupa na snagu i primjenjuje se danom objave na oglasnoj ploči i web stranici Škole.

KLASA: 007-04/22-01/21

URBROJ: 2196-44-22-01

Vukovar, 17. svibnja 2022. godine

PREDSJEDNICA ŠKOLSKOG ODBORA:

Branka Škarica, prof.

 \_\_\_\_\_\_\_\_\_\_\_\_\_\_\_\_

Ravnatelj

Rudolf Tomić, dipl.oec.

 \_\_\_\_\_\_\_\_\_\_\_\_\_\_\_\_\_\_